35. schôdza NR SR - 1.deň - B. popoludní
Dátum: 2025-05-27
Poslanec: Valášek, Tomáš (PS)
Druh vystúpenia: Vystúpenie v rozprave

77. Vďaka za slovo, pán predsedajúci. Zatiaľ sa nám viac-menej darí byť vecní. Skúsim ostať pri tomto žánri. Vyjadrím sa k dvom veciam, ktoré sú v tomto zákone. Má v podstate tri časti: zálohy, branná povinnosť a žandári. Vyjadrím sa k žandárom a k zálohám. K brannej povinnosti len krátko po texte jedného z tých pozmeňujúcich návrhov pána poslanca Glücka. Začnem žandármi. Neprekvapím ani pána ministra, ani túto sálu. Vyjadrili sme sa už, keď nám to tu pristálo niekedy, kedy to bol február či marec, že žandárov považujeme za zlé riešenie inak reálneho problému. Ak máme podstav v polícii, riešme to zvýšením motivácie ľudí, mladých ľudí, iných ľudí slúžiť polícii, nie vytvorením nového, keď nie zboru, ale zoznamu. Lenže už, samozrejme, to už prerástlo v niečo viac ako zoznam. Dostanem sa k tým uniformám a autám čoskoro. To, čo sa stalo medzičasom aj vďaka tým pozmeňujúcim návrhom pána poslanca Glücka, je, že sa nám z jedného, myslím si, že zlého návrhu tých žandárov vykľul aj zlý a poteciálne drahý návrh. To je odkaz na tie uniformy. Nebol som, pán poslanec Saloň, preventívne reagujem, nebol som na výbore včera, hoci nie som členom, chodím poctivo, keď sa to týka mojich vecí takpovediac, včera som bol služobne na parlamentnom zhromaždení NATO. Vymeškal som tým pádom aj odôvodnenie, že prečo tie uniformy. Vypočujem si to rád znovu. Konštatujem, že v pôvodnom návrhu zákona, samozrejme, bolo, že slúžia vo voľných, pardon, vo vojenských rovnošatách s páskou, čo by bolo riešenie, 15 eur, 10 eur? Po novom aj na základe toho pozmeňujúceho návrhu, vlastné uniformy, vlastné autá. Už len čisto ľudsky, budeme mať vojenskú políciu, mestskú políciu, už tri rôzne vizualizácie a áut klasickej polície, popri tom ešte aj žandárov, už len čisto ľudsky to bude vyzerať, pán minister, trochu smiešne. Včera som si na vás zmyslel, na ten pozmeňovák, v Chicagu, keď som to čítal, kde behajú, samozrejme, tam má vlastnú políciu ešte aj každá nemocnica, šerif, State Patrol, tam ich behá asi desať policajných zborov. Považujem to za nešťastné tam a považujem to za nešťastné aj v našom slovenskom kontexte. Máme problém s tou časťou alebo s tým pozmeňujúcim návrhom, ktorý udeľuje alebo presúva na vojenskú políciu veci, priestupkové konania doteraz riešené na okresných úradoch. Keď sme tu boli, pán minister, v tejto debate v prvom čítaní, rovnako pri neformálnych konverzáciách, čo sme mali na túto tému, sme boli uisťovaní, že tí žandári budú v podstate len, doslova že zabezpečia poriadok, všetky procesné a iné veci budú prebiehať presne tak, ako prebiehajú doteraz, v tomto k žiadnemu rozšíreniu právomocí nepríde, bum, máme tu hneď pozmeňujúci návrh, ktorý udeľuje vojenskej polícii právomoci riešiť priestupky, ktoré sme mali doteraz zaparkované na okresných úradoch. To považujeme za nešťastné už aj v kontexte toho, čo opäť, ďalšia naša obľúbená téma, ku ktorej som sa dostal viackrát, ale poviem to znovu v kontexte všetkého toho, čo ministerstvo obrany už teraz robí, čo by nemuselo a nemalo robiť, mosty, diaľnice, nemocnice, štátne letky, najnovšie aj okresné úrady, myslím, že už toho nahrádzajú vojaci z rozpočtu ministerstva obrany dosť, čo by mali robiť iné zložky štátnej správy. Extrémizmus. Tu som úplne zajedno s tým, čo odznelo už aj od pána poslanca Krúpu, aj pani poslankyne Bihariovej a aj od iných. Pokojne privítam aj vašu reakciu a poďme pokojne do detailov, pán minister, ako funguje súčasné filtrovanie, nazvem to tak, ľudí pri vstupe do aktívnych ozbrojených síl. Samozrejme podľa zákona o štátnej službe profesionálnych vojakov vojaci musia byť spoľahliví, definícia spoľahlivosti je pekne vymenovaná do detailov v tom zákone. Nie sú tam len ľudia alebo nezužuje to štátny zákon o službe profesionálnych vojakov len na ľudí, ktorí boli súčasťou právoplatne odsúdených extrémistických skupín. Je tam napríklad aj také ustanovenie, že pokiaľ sú podozrievaní zo sympatie voči týmto extrémistickým skupinám, už to je považované za porušenie spoľahlivosti. Rovnako platí, rovnako platí, pán minister, že nepotrebujeme mať právoplatné rozhodnutie súdu, stačí, aby neprešli previerkou, stačí, aby sa vyjadrilo napríklad Vojenské spravodajstvo a povedalo, s týmto človekom máme problém , už aj to je pri vstupe do aktívnych ozbrojených síl súčasťou toho, čo môže byť, za čo môže byť vojak neprijatý, prípadne vylúčený z ozbrojených síl a máme za to, že aj pri vstupe do záloh by mali teda platiť rovnako prísne pravidlá z dvoch príčin. Jednak tie zálohy nie sú nejakou malou, dostanem sa k tomu o chvíľu, nie sú nejakou že malou súčasťou našej obranyschopnosti. Veď vy tu robíte dobrú vec v tej časti o zálohách, už vás pochválil poslanec Krúpa, pochválim vás aj ja, keď sa k tomu dostanem o minútu, my sa bez tých záloh fakt nezaobídeme, to bolo to quid pro quo, kde sme robili profesionalizáciou ozbrojených síl, že ideme dole z tých, koľko sme ich svojho času, takmer 100-tisíc na Slovensku na tých zhruba 12-tisíc, čo máme teraz, vždy to predpokladalo, že budú v čase krízy, vojny navýšení o poctivé zálohy, ktoré nemáme. Máme tých 130, pôjdeme do detailov o chvíľku. Tie zálohy potrebujeme, ale z toho vyplýva logicky, že tie zálohy musia byť aj spoľahlivé a volím to slovo účelovo spoľahlivé aj v zmysle zákona o štátnej službe profesionálnych vojakov, lebo chcete vidieť, že sa na ne budete môcť spoľahnúť a že v čase krízy, keď ich povoláte, vám aj prídu a že aj sa pridajú na tú správnu stranu. Tu hrozí, ja aj viem, že idem trošku ad absurdum, ale chcem, aby to bolo pre záznam, aj odznelo, že keď neuplatníme rovnako prísny štandard a filter na členov záloh, ako uplatňujeme na členov aktívnych ozbrojených síl, že sa branný výcvik do tej časti branných záloh stane aj tak povedzme že za štátnych peňazí platenou hračkou pre rôzne extrémistické skupiny alebo ľudí sympatizujúcich s extrémistickými skupinami, čo, pán minister, chcem veriť, že nie je vaším úmyslom a myslím, že ste to celkom nedocenili a, alebo teda vlastne tu trošku krivdím, že to navrhovateľ toho pozmeňováku nedocenil, že teda ad absurdum k takejto možnosti môže prísť. A na záver tie dotácie, než sa dostanem k zálohám. Máme rovnaké podozrenie, už sme ich zverejnili ako predrečníci predo mnou, či pán Krúpa či iní, len trošku čísel pre porovnanie. A budem hovoriť otvorene, možno cynicky. To, čo teraz slúži ako ten hlavný nástroj pri tej takej že predvolebnom rozdávaní, tak ako sme videli v podaní predošlých vlád postavený na pôdoryse tejto koalície, bola hlavne rezerva predsedu vlády. Tá rezerva už je teraz rekordne vysoká, je to okrem, okolo piatich miliónov. To, čo sa tu potenciálne vytvára pozmeňujúcim návrhom, môže byť radovo niekoľkonásobne vyššie. Ja som si vedomý, pán minister, že vaša dotačná schéma je momentálne jeden milión, ak sa nemýlim, čo už je, myslím, historicky najvyššie, ale jeden milión, stále je to podstatne menej ako rezerva vlády. Vy máte, samozrejme, gigantický rozpočet 2,78 miliardy, ak sa nemýlim, tento rok, ktorý je tak neadresný, povedzme si otvorene, že ste vedeli jedným opatrením, jedným, v decembri 2024 vyčleniť 239 miliónov na bližšie nešpecifikované semináre, konferencie a iné eventy, k čomu sme mimochodom podali žiadosť o informáciu a pre záznam nedostali sme odpoveď od vás, hoci vám už uplynula lehota. Chceme vedieť, na čo tie, na aké eventy, na aké konferencie, na aké semináre tých 239 miliónov išlo. Rozpočet, v ktorom sa vie šmahom ruky presunúť 239 miliónov len takto (rečník lúskol prstami) a zmiznú v éteri, je zároveň rozpočet, kde viete dotačnú schému navýšiť úplne v pohode na niekoľkonásobok jej súčasnej jeden miliónovej väčšiny a obávam sa, že sa tu urobí pôda pre predvolebnú rozhadzovačku takých rozmerov a veľkosti, akú sme ešte na Slovensku nezažili. A mňa mrzí, že tieto veci ste robili v zákone, ktorý je svojím spôsobom dôležitý a podstatný. Preto dovoľte mi v krátkom čase, čo mám, predtým než prednesiem pozmeňujúci návrh, nebudem tu zase až tak krátko, mňa mrzí, že sa tieto veci ocitli v zákone, ktorý je svojím spôsobom dobrý, pretože to, čo robíte v zálohách, pán minister, je nielenže dobré, ale priam dôležité a povedal by som, že existenčne podstatné. Ja len podotknem, že momentálne, vy to budete vedieť lepšie ako ja, máme 136 ľudí - v zálohách? (Reakcia predkladateľa.) Niečo, to je jedno, je to jedno, čiže úplne nezaujímavé číslo. Pre porovnanie: Estónsko, ktoré má 1,5 milióna ľudí, zhruba polovičný počet vojakov ako my, má zálohy o sile desaťtisíc vojakov. Litva má porovnateľne veľký počet aktívnych ozbrojených síl, ale chce zvýšiť zálohy až na 50-tisíc. Dánsko je ďalšia krajina, ktorá je veľkosťou ozbrojených síl aj počtom obyvateľov porovnateľná s nami a dnes má v zálohách zhruba 44-tisíc. Fínsko, tak okej, Fínsko je extrém a aj s ich povinnou vojenskou službou, tí idú zálohy zvýšiť na 1 milión. Nemecko, doslova včera sa objavili či predvčerom správy, že idú zvýšiť zo 60- na 260-tisíc, ak sa nemýlim. Okej? Bez tých záloh sa nepohneme. V čase krízy je model obrany tejto krajiny postavený na tom, že zas prví, čo skočia do pozoru, sú, samozrejme, profesionálni vojaci a vojačky, ale nemajú šancu zvládnuť ten nápor sami, ak je tá kríza fakt veľká, bez tých záloh sa nepohneme. Preto vám chceme pomôcť, pán minister, a chceme, aby ten zákon prešiel v takej podobe, aby nenapáchal škody, ktoré som pomenoval ja a predrečníci, ale zároveň aby sme vytvorili aj systém aktívnych záloh. Preto, pán predsedajúci, dovoľte mi predniesť pozmeňujúci návrh, ešte ho neprednášam, ešte mi nechajte chvíľku čas bežať, ktorým ideme v praxi urobiť to, že vyhadzujeme časť o žandároch a chceme ale, aby prešla tá časť o zálohách a o obrannej povinnosti, pričom budeme proti tým pozmeňujúcim návrhom, ktoré som označil za nebezpečné. Čiže opäť pozmeňujúcim návrhom, ktorý idem predniesť o pár sekúnd, vyhadzujeme žandárov a chceme, aby zálohy prešli, zálohy sú dobrá vec. Pán predsedajúci, zastavte mi, prosím čas, idem predložiť pozmeňujúci návrh. (Prerušenie vystúpenia predsedajúcim.) Gašpar, Tibor, podpredseda NR SR 78. Pán poslanec, počkajte chvíľku. Prosím, zastaviť čas pánovi poslancovi. A hneď ako vám dám slovo, tak najskôr chcem privítať na balkóne žiakov základnej školy z obce Orlov, okres Stará Ľubovňa, vitajte! (Potlesk.) Pán poslanec, nech sa páči, máte slovo. Valášek, Tomáš, poslanec NR SR 79. Vďaka, pán predsedajúci. Pozmeňujúci a doplňujúci návrh poslanca Národnej rady Slovenskej republiky Tomáša Valáška k vládnemu návrhu zákona o niektorých opatreniach na zvýšenie odolnosti Slovenskej republiky v oblasti obrany a bezpečnosti, o brannej povinnosti a o zmene a doplnení niektorých zákonov, tlač 716. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona o niektorých opatreniach na zvýšenie odolnosti Slovenskej republiky v oblasti obrany a bezpečnosti, o brannej povinnosti a o zmene a doplnení niektorých zákonov, tlač 716. Vo vládnom návrhu zákona navrhujem tieto zmeny a doplnenia: 1. V čl. I § 1 ods. 1 sa za slovom „zálohe" vypúšťa čiarka a slová „činnosť Žandárskeho zboru". 2. V čl. I § 1 ods. 2 písm. b) sa vypúšťajú slová „a úloh Žandárskeho zboru v rozsahu ustanovenom týmto zákonom s cieľom podporovať Policajný zbor najmä pri zabezpečovaní verejného poriadku,". Poznámka pod čiarou k odkazu 3 sa vypúšťa. Nasledujúce poznámky pod čiarou a odkazy na poznámky pod čiarou sa primerane prečíslujú. 3. V čl. I § 7 ods. 3 sa slová „§ 15 ods. 8" nahrádzajú slovami „§ 15 ods. 7". 4. V čl. I § 12 ods. 2 písm. a) sa vypúšťa časť vety za bodkočiarkou a bodkočiarka sa nahrádza čiarkou. 5. V čl. I § 12 ods. 8, 16 a 17 sa slová „§ 15 ods. 8" nahrádzajú slovami „§ 15 ods. 7". 6. V čl. I § 15 sa vypúšťa odsek 7. Doterajšie odseky 8 až 11 sa označujú ako odseky 7 až 10. 7. V čl. I § 15 ods. 8 sa slová „odseku 8" nahrádzajú slovami „odseku 7". 8. V čl. I § 16 ods. 6 a ods. 8 písm. e) sa slová „§ 15 ods. 8" nahrádzajú slovami „§ 15 ods. 7". 9. V čl. I § 17 ods. 7 písm. c) sa slová „§ 15 ods. 11" nahrádzajú slovami „§ 15 ods. 10''. 10. V čl. I sa vypúšťa tretia časť. Doterajšia štvrtá až šiesta časť sa označuje ako tretia až piata časť. Nasledujúce paragrafy sa primerane prečíslujú a vykonajú sa na to nadväzujúce legislatívno-technické úpravy (napr. úprava súvisiacich vnútorných odkazov a poznámok pod čiarou). 11. V čl. I § 47 sa vypúšťa odsek 13. Doterajší odsek 14 sa označuje ako odsek 13. 12. V čl. I § 77 sa vypúšťa odsek 2. Doterajšie odseky 3 až 9 sa označujú ako odseky 2 až 8. 13. V čl. I § 77 sa vypúšťa odsek 3. Doterajšie odseky 4 až 8 sa označujú ako odseky 3 až 7. 14. V čl. I § 77 sa vypúšťa odsek 4. Doterajšie odseky 5 až 7 sa označujú ako odseky 4 až 6. 15. V čl. I § 77 ods. 4 sa slová „odsekov 1 a 2" nahrádzajú slovami „odseku 1". 16. V čl. I § 77 ods. 5 úvodnej vety sa slová „odseku 7" nahrádzajú slovami „odseku 4", vypúšťa sa písmeno b) a súčasne sa zrušuje označenie písmena a). 17. V čl. IV sa vypúšťa bod 1. Ostatné novelizačné body v čl. IV sa primerane prečíslujú. 18. V čl. IV sa vypúšťa bod 3. 19. V čl. V sa vypúšťajú body 3 až 5. Ostatné novelizačné body v čl. V sa primerane prečíslujú. 20. V čl. V sa vypúšťa bod 10. 21. V čl. VI sa vypúšťa bod 1 a súčasne sa zrušuje označenie bodu 2. 22. Čl. VIII znie: „Čl. VIII Zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení zákona č. 58/1999 Z. z., zákona č. 181/1999 Z. z., zákona č. 356/1999 Z. z., zákona č. 224/2000 Z. z., zákona č. 464/2000 Z. z., zákona č. 241/2001 Z. z., zákona č. 98/2002 Z. z., zákona č. 328/2002 Z. z., zákona č. 422/2002 Z. z., zákona č. 659/2002 Z. z., zákona č. 212/2003 Z. z., zákona č. 178/2004 Z. z., zákona č. 201/2004 Z. z., zákona č. 365/2004 Z. z., zákona č. 382/2004 Z. z., zákona č. 727/2004 Z. z., zákona č. 732/2004 Z. z., zákona č. 69/2005 Z. z., zákona č. 623/2005 Z. z., zákona č. 342/2007 Z. z., zákona č. 513/2007 Z. z., zákona č. 61/2008 Z. z., zákona č. 278/2008 Z. z., zákona č. 445/2008 Z. z., zákona č. 491/2008 Z. z., zákona č. 70/2009 Z. z., zákona č. 60/2010 Z. z., zákona č. 151/2010 Z. z., zákona č. 543/2010 Z. z., zákona č. 547/2010 Z. z., zákona č. 48/2011 Z. z., zákona č. 79/2012 Z. z., zákona č. 345/2012 Z. z., zákona č. 361/2012 Z. z., zákona č. 80/2013 Z. z., zákona č. 462/2013 Z. z., zákona č. 30/2014 Z. z. (správne 307/2014, pozn. red.), zákona č. 406/2015 Z. z., zákona č. 125/2015 Z. z., zákona č. 69/2018 Z. z., zákona č. 177/2018 Z. z., zákona č. 347/2018 Z. z., zákona č. 6/2019 Z. z., zákona č. 319/2019 Z. z., zákona č. 73/2020 Z. z., zákona č. 423/2020 Z. z., zákona č. 76/2021 Z. z., zákona č. 310/2021 Z. z., zákona č. 412/2021 Z. z., zákona č. 453/2021 Z. z., zákona č. 478/2021 Z. z., zákona č. 125/2022 Z. z., zákona č. 222/2022 Z. z., zákona č. 350/2022 Z. z., zákona č. 197/2023 Z. z., zákona č. 238/2024 Z. z. a zákona č. 324/2024 Z. z. sa mení a dopĺňa takto: V § 48 ods. 7 sa za slovo „vyjednávaní," vkladajú slová „činnosti vykonávané policajtom pri príprave pohotovostných záloh a plnení úloh ozbrojených síl, 13) ". Poznámka pod čiarou k odkazu 13abb znie: 13abb) § 13, § 15 a 16 zákona č. „./2025 Z. z.". 23. V čl. XVI sa vypúšťa bod 2 a súčasne sa zrušuje označenie bodu 1. 24. V čl. XVII sa vypúšťa bod 2 a súčasne sa zrušuje označenie bodu 1. 25. V čl. XXIII v § 2 ods. 2 písm. d) sa na konci vypúšťajú slová „a žandára pri plnení úloh Žandárskeho zboru,". Poznámka pod čiarou k odkazu 1c) sa vypúšťa. V nadväznosti na uvedenú zmenu sa primerane upraví úvodná veta k poznámkam pod čiarou. 26. V čl. XXIV sa vypúšťa bod 3. 27. Články XXV a XXVI sa vypúšťajú. Ostatné články sa primerane prečíslujú. 28. V čl. XXVIII sa vypúšťajú body 1, 3 a 4 a súčasne sa zrušuje označenie bodu 2. 29. Príloha č. 1 sa vypúšťa. Nasledujúce prílohy sa primerane prečíslujú. Pán predsedajúci, ukončil som čítanie pozmeňujúceho návrhu. Odpustite technické detaily, pointou bolo vyhodiť žandárov, umožniť zálohám prejsť. Je to dôležitý zákon, chceme, aby prešiel. Vďaka.